รัฐบาล ยืนยันช่วยเหลือประชาชนจากผลกระทบโควิด -19 อย่างเต็มที่ ทั้งผู้ประกันตน กลุ่มคนไร้บ้านและกลุ่มผู้ว่างงาน
การประชุมสภาผู้แทนราษฎร วันนี้ (28 ม.ค.64) ที่ประชุมได้พิจารณากระทู้ถามสดด้วยวาจา เรื่อง ปัญหาการลงทะเบียน "โครงการเราชนะ" เพื่อเยียวยาผู้ได้รับผลกระทบจากโควิด-19 ของนายครูมานิตย์ สังข์พุ่ม ส.ส.จังหวัดศรีสะเกษ พรรคเพื่อไทย โดยนายอาคม เติมพิทยาไพสิฐ รัฐมนตรีว่าการกระทรวงการคลัง ชี้แจงว่า การลงทะเบียนโครงการเราชนะหากเป็นผู้มีรายได้ประจำ เช่น กลุ่มข้าราชการและผู้ประกันตน มาตรา 33 อยู่ระหว่างการพิจารณาและคัดกรองผู้สมควรได้รับประโยชน์อย่างแท้จริง โดยยอมรับผู้ประกันตน ตามมาตรา 33 จำนวนประมาณ 1,000,000 คน ที่เป็นผู้มีบัตรสวัสดิการแห่งรัฐ ซึ่งจะตัดสิทธิดังกล่าว เพราะจะเป็นการจ่ายเงินสวัสดิการซ้ำซ้อน ขณะเดียวกันกลุ่มที่มีรายได้ประจำจะมีการตรวจสอบบัญชีเงินฝากและรายละเอียดทางภาษี หากมีรายได้พึงประเมินตามหลักเกณฑ์จะมีสิทธิได้รับเงินเยียวยา ส่วนการเยียวยาผู้ที่ไม่สามารถลงทะเบียนผ่านโทรศัพท์สมาทร์โฟนนั้น ได้บูรณาการร่วมกับกระทรวงมหาดไทยและธนาคารของรัฐทุกแห่ง เพื่ออำนวยความสะดวกในการลงทะเบียนเพิ่มเติม ขณะเดียวกัน นางสาวรังสิมา รอดรัศมี ส.ส.จังหวัดสมุทรสงคราม พรรคประชาธิปัตย์ ได้ตั้งกระทู้ถามสดด้วยวาจา เรื่อง มาตรการช่วยเหลือประชาชนได้รับผลกระทบจากการแพร่ระบาดของโรคโควิด -19 โดยเฉพาะกลุ่มคนไร้บ้านและกลุ่มผู้ว่างงาน โดยนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ ยืนยันว่า การเคหะแห่งชาติได้ออกมาตรการเสริมพิเศษทั้งการพักชำระหนี้ ปลอดค่าเช่าสำหรับผู้เช่ารายย่อย และลดค่าเช่าร้อยละ 50 เป็นเวลานาน 3 เดือน ส่วนคนไร้บ้านหรือผู้ที่ไม่มีที่อยู่อาศัยสามารถเช่าห้องของการเคหะแห่งชาติได้ในราคาที่ถูก อีกทั้งยังมีมาตรการพักชำระหนี้กว่า 100,000 ครัวเรือน ซึ่งในปี 2564 ได้ดำเนินการซ่อมแซมบ้านทั้งในเขตเมืองและเขตชนบทด้วย               นอกจากนี้ ยังมีมาตรการช่วยเหลือสำหรับผู้ที่ใช้บริการของโรงรับจำนำ โดยการขยายอายุตั๋วจำนำออกไปอีก 6 เดือน เพื่อป้องกันไม่ให้ทรัพย์สินถูกยืด ลดอัตราดอกเบี้ย ซึ่งถือว่าเป็นโรงรับจำนำที่ถูกที่สุดในประเทศไทย